tartuNLP/wikipedia-smugri-20251201 huggingface dataset:
Daniel Hubmann

Daniel Hubmann (s. 16. huhtikuuta 1983) on sveitsiläinen suunnistuksen maailmanmestari.
Hubmann voitti nuorten sarjassa pitkän matkan ja viestin maailmanmestaruuden vuonna 2002 ja sai seuraavana vuonna samoissa lajeissa nuorten MM-pronssia. Västeråsin MM-kilpailuissa 2004 hän kilpaili aikuisten sarjassa ja sijoittui yhdeksänneksi sprintissä ja viestissä. Aichin MM-kilpailuissa 2005 hän saavutti sprintissä hopeaa 10,5 sekuntia Ruotsin Emil Wingstedtille hävinneenä ja viestissä pronssia. Vuonna 2006 hän sai Otepään EM-kilpailuissa pitkällä matkalla hopeaa hävittyään Jani Lakaselle kaksi minuuttia sekä Århusin MM-kilpailuissa sprintissä hopeaa vain sekunnin Wingstedtin takana. Kiovan MM-kilpailuissa 2007 hän sijoittui sprintissä neljänneksi, keskimatkalla seitsemänneksi ja viestissä viidenneksi.
Ventspilsin EM-kilpailuissa 2008 Hubmann saavutti kolme hopeamitalia. Sprintissä hän hävisi jälleen Emil Wingstedtille, nyt 14 sekunnilla. Pitkällä matkalla Dmitri Tsvetkov oli 33 sekuntia nopeampi. Kolmas hopea tuli viestistä, ja keskimatkalla Hubmann sijoittui neljänneksi. Heinäkuussa 2008 Olomoucin MM-kilpailuissa hän sai sprintissä hopeaa 2,4 sekuntia Venäjän Andrei Hramovia hitaampana. Keskimatkalla hän sijoittui neljänneksi mutta saavutti pitkällä matkalla ensimmäisen aikuisten arvokisavoittonsa yli minuutin erolla seuraavaan. Viestissä hän toi ankkurina Sveitsin pronssille.
Hubmann voitti myös suunnistuksen maailmancupin vuonna 2008. Aikaisempina vuosina hän on sijoittunut yhteispisteissä toiseksi vuonna 2006 sekä kolmanneksi vuosina 2005 ja 2007. Hän on edustanut pohjoismaissa suomalaista Kooveetä, aiemmin norjalaisseura Kristiansand OK:ta sekä kotimaassaan OL Regio Wil:iä. Hänen valmentajansa on sveitsiläinen Thomas Bührer.
Vuoden 2009 MM-kisat Miskolcissa, Unkarissa olivat Hubmannin osalta menestyksekkäät: hän otti mitalin joka matkalta. Kilpailut aloittaneella keskimatkalla sveitsiläinen otti hopeaa häviten Thierry Gueorgioulle 28 sekuntia. Sprintissä hän saavutti pronssia häviten 27 sekuntia maailmanmestaruuden voittaneelle Venäjän Andrei Hramoville. Viestissä Sveitsin joukkue karkasi ankkuriosuudella selvään 2,5 minuutin voittoon tiukasti voitosta taistelleiden Ranskan, Tšekin ja Norjan ankkureiden jäädessä auttamaan vakavasti loukkaantunutta Ruotsin ankkuria Martin Johanssonia. Sveitsin joukkue juoksi järjestyksessä Baptiste Rollier, Hubmann ja Matthias Merz. Pitkän matkan kilpailun Hubmann voitti selvästi ennen himmeimmille mitaleille sijoittuneita Gueorgiouta (ero +1.55) ja Mikhail Mamleevia (+4.09). 
Flims Flaaxin MM-kilpailuissa 2023 Hubmann voitti maailmanmestaruuden Sveitsin viestijoukkueessa Joey Hadornin ja Matthias Kyburzin kanssa.
Vuoden 2024 EM-kilpailuissa Unkarissa Hubmann oli pitkällä matkalla toinen ja mukana Sveitsin kolmanneksi tulleessa viestijoukkueessa.
Kuopion MM-kilpailuissa 2025 hän saavutti hopeaa Sveitsin viestijoukkueessa.
Tony Odorisio

Tony Odorisio (s. 30. huhtikuuta 1985 Omaha, Nebraska, Yhdysvallat) on yhdysvaltalainen jalkapalloilija.
Odorisio pelasi Creightonin yliopiston joukkueessa NCAA-yliopistoliigaa vuosina 2003–2006 ja PDL-kesäliigaa Des Moines Menacessa vuosina 2004–2005.
Kaudella 2008 Odorisio pelasi Suomen Veikkausliigassa. Hän kävi aluksi Hakan testissä, mutta teki lopulta sopimuksen KooTeePeen kanssa helmikuussa 2008.
Debra Wilson

Debra Renee Wilson Skelton (s. 26. huhtikuuta 1962 New York, New York, Yhdysvallat) on yhdysvaltalainen koomikko ja näyttelijä Hän on näytellyt komediasarjassa "MADtv".
Ura.
Debra Wilson syntyi ja kasvoi New Yorkissa. Hän opiskeli näyttelijäksi ja sai pian televisio- ja radiorooleja. Hän aloitti televisiossa ohjelmassa "The Apollo Comedy Hour". Sen jälkeen hän alkoi tehdä klubi- ja televisioesiintymisiä. 
Kun "MADtv:n" esitykset alkoivat vuonna 1995, Wilson kuului sen alkuperäisnäyttelijöihin. "MADtv" oli kolmas sarja, jossa hän esiintyi. Hän teki muutamia ohjelman menestyksekkäimpiä hahmoja. Hän esitti ohjelmassa monia julkisuuden henkilöitä, joita olivat esimerkiksi Oprah Winfrey, Whitney Houston, Macy Gray, Mariah Carey ja Beyoncé Knowles. Wilson lopetti "MADtv:ssä" kahdeksannen kauden jälkeen. Hän esitti Oprah Winfreytä elokuvassa "Scary Movie 4". Hän on tehnyt televisiosarjoihin ja peleihin paljon äänirooleja.
Perhe.
Debra Wilson on naimisissa ohjaaja Cliff Skeltonin kanssa.
Piazza Navona

Piazza Navona on aukio Roomassa. Alun perin paikalla oli keisari Domitianuksen 1. vuosisadalla rakennuttama stadion "Circus agonalis", jonka pohjakaavaa nykyinen aukio ja sitä reunustavat korttelit noudattavat, ja jonka nimestä "Navona" on johdettu. Aukion laidoilla on useita barokkityylisiä palatseja, kuten Palazzo Massimo alle Colonne ja Palazzo Madama. Piazza Navonaa hallitsee Sant’Agnese in Agonen kirkko, joka on Girolamo Rainaldin, Francesco Borrominin ja Carlo Rainaldin työtä (1652–1672).
Aukion keskellä on kolme suihkulähdettä, joista suurin on Berninin suunnittelema "Fontana dei Quattro Fiumi" (1651). Kaksi muuta suihkulähdettä ovat Giacomo della Portan "Fontana di Nettuno" (1574) ja "Fontana del Moro" (1576). 
Piazza Navonalla järjestettiin 1800-luvulle saakka niin sanotut "vesikisat", joiden aikana aukio täytettiin vedellä ja ylimystö ajeli siellä vaunuillaan.
Šarūnas Marčiulionis

Raimondas Šarūnas Marčiulionis (s. 13. kesäkuuta 1964 Kaunas, Liettuan SNT, Neuvostoliitto) on liettualainen kilpauransa päättänyt koripalloilija.
Marčiulionis oli yksi ensimmäisistä NBA:ssa menestyneistä eurooppalaisista pelaajista. Pelipaikaltaan hän oli takamies.
Ura.
Marčiulionis edusti kotimaansa suurseuraa Statybaa vuosina 1981–1989. NBA:ssa hän pelasi Golden State Warriorsin, Seattle SuperSonicsin, Sacramento Kingsin ja Denver Nuggetsin riveissä vuosina 1989–1997.
Neuvostoliiton maajoukkueessa Marčiulionis voitti kultaa 1988 kesäolympialaisissa. Liettuan maajoukkueessa hän saavutti pronssia 1992 kesäolympialaisissa ja 1996 kesäolympialaisissa.
Loimo

Loimo oli hämäläisen Portaan hallintopitäjän aiempi nimi 1500-luvun alkuvuosikymmeniin asti, jolloin pitäjän keskus siirrettiin jostakin nykyisen Tammelan Pyhäjärven pohjoisrannan kylästä Portaan kylään Hämeen härkätien varteen.
Myös Tammelan kirkkopitäjän tai kappelikunnan vanhempi nimi on saattanut olla Loimo, sillä vuonna 1538 Someron ja Loimon on katsottu olleen rinnasteisia käsitteitä eli kirkollisia hallintayksiköitä.
Patrice Ollo

Patrice Derigobert Ollo N'Doumba (s. 10. tammikuuta 1986 Okola, Kamerun), taiteilijanimeltään Ollo, on kamerunilainen jalkapalloilija. Hän edusti kaudella 2014 Ykkösessä pelannutta AC Oulua. Pelipaikaltaan hän on puolustava keskikenttäpelaaja, mutta kykenee pelaamaan myös puolustajana.
Ura.
Ollo tuli Suomeen Oulun kautta FC OPA:n sopimuspelaajana keväällä 2006. FC OPA vuokrasi hänet ensin silloin Kolmosessa pelanneelle oululaiselle Tervareille. Ollo sai vielä saman kesän aikana sopimuksen silloin Ykkösessä pelanneen AC Oulun kanssa. Ykkösessä otteluita kertyi silloin kolmetoista ja maaleja kaksi. 
Kaudeksi 2007 Ollo sai sopimukseen Veikkausliigassa pelanneen VPS:n kanssa. 
VPS ei kuitenkaan jatkanut sopimusta kauden 2007 jälkeen, joten Ollo siirtyi takaisin Ouluun ja Kolmosessa pelanneeseen FC OPA:an. Syyskesällä 2008 Ollo sai sopimuksen Veikkausliigan rovaniemeläisen RoPS:n kanssa. Hän pelasi 18 liigaottelua Vaasan Palloseurassa 2007 ja 9 liigaottelua Rovaniemen Palloseurassa 2008.
Kaudella 2009 Ollo sai edelleen 1+1 - tyyppisen sopimuksen kuopiolaiseen KuPS:iin. Ollon pelaajaura Kuopiossa olikin menestyksekäs niin, että hänen sopimustaan jatkettiin seurassa keväällä 2011. Kaudella 2011 tapahtunut loukkaantuminen katkaisi kuitenkin lupaavan pelaajauran.
Ollon kuntoutuminen loukkaantumisesta kesti pitkään. Kaudella 2013 hän oli jo AC Oulun harjoituksissa, mutta sai sopimuksen Ykkösessä pelanneen seuran kanssa keväällä 2014. 
Ollolle on kertynyt kauden 2014 alkuun mennessä viiden Veikkausliigakauden aikana 77 Suomen pääsarjaottelua VPS:n, RoPS:n ja KuPS:n riveissä.
Saavutukset.
Kaudella 2010 Ollo voitti hopeaa Veikkausliigassa KuPSin paidassa.
Steve Cunningham

Steven Ormain (Steve) Cunningham (s. 15. heinäkuuta 1976 Philadeplhia) on yhdysvaltalainen nyrkkeilijä. Hän on IBF-ammattilaisliiton alemman raskaansarjan hallitseva maailmanmestari.
Amatööriura.
Ennen nyrkkeilijäksi ryhtymistään Cunningham toimi sotilasuralla. Hän tankkasi lentokoneita "USS America" ja "USS Enterprise" -lentotukialuksilla. Vapaa-aikaa oli paljon ja Cunningham käytti aikansa nyrkkeilemiseen. Heti ensimmäisessä virallisessa ottelussaan hän voitti Yhdysvaltain laivaston raskaan keskisarjan mestarin. Vuonna 1998 Cunningham jätti lentotukialukset ja muutti Atlantaan harjoittelemaan tosissaan nyrkkeilyä. Jo samana vuonna hän voitti Yhdysvaltain "Golden Gloves" -mestaruuden.
Ammattilaisura.
Cunningham ryhtyi ammattilaiseksi vuonna 2000. Ensimmäisessä ottelussaan lokakuussa hän voitti Norman Jonesin nelieräisessä ottelussa hajaäänituomiolla. Voitettuaan 17 ensimmäistä ammattilaisotteluaan, suurimman osan ennen täyttä aikaa, Cunningham pääsi iskemään syyskuussa 2005 Kelvin Davisia vastaan pääsystä IBF-liiton alemman raskaansarjan MM-otteluun. Cunnigham voitti 12-eräisen ottelun kaikin tuomariäänin.
26. marraskuuta 2006 Cunningham kohtasi puolalaisen Krzysztof Włodarczykin ottelussa avoimena olleesta IBF:n alemman raskaansarjan maailmanmestaruudesta. Varsovassa käyty tasainen ottelu kesti täydet 12 erää ja lopulta Włodarczyk julistettiin voittajaksi tuomareitten ei-yksimielisellä päätöksellä. Cunnigham kohtasi Krzysztof Wlodarczykin uudelleen seuraavan vuoden toukokuussa IBF:n mestaruusottelussa, joka käytiin jälleen Puolassa, Katowicessa. Tällä kertaa Cunnigham voitti kohtaamisen. Kahden tuomarin korteissa hän oli voittaja ja yhden tuomarin kortissa pisteet olivat tasan. Cunningham puolusti mestaruuttaan 12. erän teknisellä tyrmäyksellä saksalaista tuolloin vielä voittamatonta Marco Huckia vastaan saman vuoden joulukuussa.
Biker Mice from Mars (videopeli)

Biker Mice from Mars on The Game Factoryn julkaisema ajopeli. Peli on julkaistu vuonna PlayStation 2:lle ja seuraavan vuonna Nintendo DS:lle. 
Pelin kehittäjinä olivat Creat Studio PlayStation 2:lle ja Full Fat Nintendo DS:lle.
Peli perustuu samannimiseen vuonna 2006 uudistettuun animaatiosarjaan "Prätkähiiret" ja oli samalla toinen sarjaan perustuva videopeli.
Tarina.
Pelissä on tarkoitus auttaa Prätkähiirien kolmikkoa Turboa, Vinskiä ja Motoa pelastamaan heidän kotiplaneettansa tuholta uudistajan avulla. Laiteella voi luoda muun muassa vettä, jota Mars tarvitsee selviytyäkseen. Ongelma on vain että alkuperäinen uudistaja tuhoutui ja kolmikon täytyy suunnata kohti maaplaneettaa pelastaakseen Rontin, joka kykenisi rakentamaan uuden uudistajan.
Pelattavuus.
Pelissä on yhteensä 15 tasoa, jotka ovat pääasiassa moottoripyörillä ajamista ja välillä sivuttaisetenemistä tappelua ilman prätkiä. Ajopelien aikana tehtävinä on muun muassa kerätä Rontille tarvittavia esineitä uudistajaa varten, seurata tiettyä ajoneuvoa perille asti, tai ajaa vain kenttä läpi. Jokaisella tasolla on erinäisiä ansoja, sekä Rami Palkin kätyreitä ja kissatronilaisia sotilaita. Prätkähiirten kulkuneuvot on pääosin varustettu yhdellä aseella, jonka lisäksi niihin saa kerättyä kentän aikana rakettiohjuksia, miinoja, tai muita vastaavanlaisia tehokkaampia aseita. Prätkissä on käytössä myös vauhdinlisäys, jonka sää käyttöön kerättyään siihen tarvittavia punaisia energiapalloja pitkin kenttää. Pelkästään tappelukentissä aseena ovat lyönnit ja potkut, sekä hahmon oma erikoiskyky.
Pelissä on myös niin sanottu varikko, jossa voi päivittää hahmojen moottoripyöriä rahaa vastaan. Niihin saa päivitettyä tehokkaampia laseraseita, rakettiohjuksia, miinoja, öljyläikkiä ja savuverhoja. Myös prätkää voi virittää tehokkaammaksi, ja hahmoille saa ostettua lisää erikoisliikkeitä.
Tuukka Mäkelä (jääkiekkoilija)

Tuukka Mäkelä (s. 24. toukokuuta 1982) on suomalainen jääkiekkopuolustaja.
Ura.
Mäkelä aloitti uransa Helsingin IFK:n junioreissa, mutta siirtyi kaudeksi 2000–2001 QMJHL-sarjan Montreal Rocketiin. Kausi Pohjois-Amerikassa jäi kuitenkin loukkaantumisen vuoksi kesken vain yhdeksän pelatun ottelun jälkeen, ja seuraavaksi kaudeksi 2001–2002 Mäkelä palasi Suomeen SM-liigaseura HPK:hon. Ensimmäinen kausi HPK:ssa sujui Mäkelältä hyvin ottaen huomioon, että SM-liigaotteluiden ohella mies pelasi A-junioreiden SM-sarjassa 12 ottelua. Mäkelä teki SM-liigan runkosarjassa 49 ottelussa tehopisteet 2+3=5 ja otti 44 jäähyminuuttia, mutta pudotuspeleissä saldo jäi kahdeksassa ottelussa kymmeneen jäähyminuuttiin.
Seuraavalla kaudella 2002–2003 Mäkelä sai enemmän vastuuta liigamiehistössä ja pelasi tasapainoisen runkosarjan keräten 52 ottelussa kuusi (1+5) tehopistettä sekä 86 jäähyminuuttia. Kausina 2003–2004 ja 2004–2005 Mäkelä keräsi 93 runkosarjaottelussa tehopisteet 5+3=8 ja jäähyminuutteja hän sai 78. Pudotuspeleissä tilastot olivat 16 pelatun ottelun osalta yksi syöttöpiste sekä 37 jäähyminuuttia.
Neljän HPK:ssa vietetyn kauden jälkeen Mäkelä siirtyi vuonna 2005 Rauman Lukkoon, jossa hän teki kaudella 2005–2006 34 runkosarjan ottelussa tehopisteet 1+2 ja sai 72 minuuttia jäähyjä, kun taas kaudella 2006–2007 hän sai runkosarjassa 55 pelissä neljä syöttöpistettä ja 87 jäähyminuuttia.
Kaudella 2007–2008 Mäkelä edusti Lahden Pelicansia, jossa hän sai 53 ottelussa rangaistuksia yhteensä 158 minuuttia ja tehopisteitä yhden maalin ja kolmen syötön verran.
Kaudeksi 2008–2009 Mäkelä siirtyi takaisin Hämeenlinnan Pallokerhoon. Kaudella 2011–2012 Mäkelä saavutti oman yhden kauden piste-ennätyksensä. Mäkelä keräsi 46 runkosarjaottelussa tehopisteet 3+5=8. Mäkelä palkittiin kausien 2009–2010 ja 2011–2012 päätteeksi HPK:n kannattajien suosikkipelaajana.
Mäkelä ei pelannut kauden 2012–2013 alussa missään, mutta siirtyi marraskuussa koesopimuksella Italian pääsarjan Hockey Club Pustertal-Val Pusteriaan. Kolmen viikon koeajan jälkeen Mäkelä solmi seuran kanssa loppuakauden kattavan sopimuksen.
Katsuya Jounouchi

Katsuya Jounouchi () on Kazuki Takahashin luoma kuvitteellinen hahmo manga- ja animesarjassa "Yu-Gi-Oh!". Hän on Yugi Mutoun, entinen kiusaaja ja nykyään yksi tämän parhaista ystävistä.
Jounouchi on 16-vuotias poika, joka käy koulua Domino High Schoolissa 1B-luokalla. Jouhouchi on luonteeltaan äkkipikainen ja puheissaan ajattelematon, mikä aiheuttaa hänelle usein ongelmia. Mangassa Jounouchi on köyhä ja asuu alkoholisti-isänsä kanssa. Poika tekee monia töitä elättääkseen heidät ja maksaakseen isänsä laskut. Jounouchilla on myös pikkusisko Shizuka, joka asuu heidän äitinsä luona. Shizukalla oli syntymästä asti harvinainen silmäsairaus, joka tekisi hänestä ennemmin tai sokaisisi hänet.
Yläasteella Jounouchi liikkui Hirutanin jengin kanssa suurimman osan ajastaan. Ennen ystävystymistään Yugin kanssa Jounouchi kiusasi häntä. Heistä tuli parhaat ystävät. Muita Jounochin hyvä ystäviä ovat Hiroto Honda ja Anzu Mazaki. Ensimmäisessä "Yu-Gi-Oh!" -animessa Miho Nosaka on myös yksi Jounouchin ystävistä.
Jounouchi ei ole Otteluhirviöt () -korttipelissä yhtä etevä kuin Yugi, mutta on kehittynyt koko ajan. Hän osallistui toisella Yugin saamista tähtisiruista Taistelijoiden valtakunnan (animessa Ottelijoiden valtakunta ()) turnaukseen saadakseen rahaa silmäleikkaukseen, jolla Shizukan sokeutuminen voitaisiin estää. Jounouchi sijoittui toiseksi, kun hän mangassa päästi Yugin suoraan kohtaamaan Pegasus J. Crawfordin ja animessa hävisi loppuottelun Yugia vastaan. Battle Cityssä (animessa Ottelu City) hän sijoittui neljänneksi, hävittyään semifinaaleissa Malik Ishtarille (sekä animessa pronssiottelun Seto Kaiballe).
Jounouchin kortit.
Tunnetuimpia Jounouchin käyttämiä kortteja:
Porras

Porras on kylä, kyläkeskus ja postinumeroalue (31340 Porras) Tammelassa Kanta-Hämeessä. Portaassa toimii neliopettajainen 1–6 luokkien koulu, jossa opiskelee noin 60 oppilasta. Palveluja ovat muiden muassa kahvila ja asiamiesposti. Kylä sijaitsee Hämeen härkätien (yhdystie 2824) varrella ja rajoittuu pohjoisessa Tammelan Kuivajärveen, johon laskeva Tammelan Liesjärvestä alkava Turpoonjoki virtaa kylän halki. 
Nimensä kylä on saanut Turpoonjoen yli rakennetusta Hämeen härkätien sillasta (porras = "kapulasilta, pitkospuut"), jonka luona Turpoonjoen varrella kylän vanhat kantatalot ovat sijainneet. Liikenteellisesti edullisen sijaintinsa vuoksi kylästä tuli 1500-luvulla hämäläisen Portaan hallintopitäjän keskus. Kylässä on myös ollut vanha kappeli, joka lienee jäänyt käytöstä jo keskiajan lopulla; autioituneeksi mainitusta kappelista löytyy merkintä vielä vuonna 1695 tehdyssä kartassa. 
Albert Edelfelt maalasi Tammelan Portaassa Turun taidemuseon kokoelmissa olevan maalauksensa "Veräjällä" (1889). Portaassa myöhemmin vaikuttaneisiin kuvataiteilijoihin ovat kuuluneet muiden muassa siellä kansakoulunopettajana toiminut Urho Salomaa (1902–1965) ja Salomaan oppilas, Portaasta kotoisin ollut Pentti Hammarberg (1930–1991). 
Portaasta on kotoisin siellä aiemmin maanviljelijänä toiminut ministeri Martti Pura.
Ryövärinkuopan luonnonsuojelualue

Ryövärinkuopan luonnonsuojelualue on Ruovedellä, Pirkanmaalla sijaitseva luonnonsuojelualue kantatie 66:n itäpuolella. Paikalle on Orivedeltä matkaa noin 26 kilometriä ja Ruovedeltä noin 15 kilometriä. 6,5 hehtaarin kokoinen luonnonsuojelualue on perustettu vuonna 1960 ja sitä ylläpitää Metsähallitus.
Ryövärinkuopan pohjalla virtaa kirkasvetinen rotkolaakson lähde, jossa kasvaa eteläisiä kasveja, koska lähde ei jäädy talvella ja kasvukausi on pitkä, mutta kesällä viileä. Lähteellä kasvavat lehtotähtimö, rönsyleinikki ja purolitukka, jotka muodostavat kasvillisuuden vihreän pohjan. Lähteellä kukkii myös keltainen lehtopalsami, joka singauttaa kosketuksesta siemenensä emokasvin läheisyyteen. Lähteen pohjoispuolella on majavapato.
Varsinainen ryövärinkuoppa on suuri suppa, jota Zachris Topelius kuvaa "Talvi-iltain tarinoiden" kertomuksessa "Kulta-aave" seuraavasti:
Alueelle on tehty jalkaisin kuljettava noin puolen kilometrin pituinen polku, joka alkaa pysäköintialueelta.
Alue on saanut nimensä entisaikojen maantierosvojen piilopaikasta.
Zsolt Erdei

Zsolt Erdei (s. 31. toukokuuta 1974) on unkarilainen nyrkkeilijä. Hän on WBO-ammattilaisliiton hallitseva maailmanmestari alemmassa raskaassasarjassa. Hän ei ole kärsinyt yhtään tappioa ammattilaisurallaan.
Amatööriura.
Erdein amatööriura oli menestyksekäs. Hän saavutti amatöörinä kaikkiaan 212 voittoa ja kärsi 20 tappiota. Erdei voitti kotikaupungissaan Budapestissa pidetyissä vuoden 1997 MM-kisoissa keskisarjan kultamitalin voitettuaan loppuottelussa kuubalaisen Ariel Hernándezin. EM-kisoissa hän voitti kultaa 1998 Minskissä ja 2000 Tampereella ja hopeaa 1996 Vejlessä. 
Sydneyn olympialaisissa vuonna 2000 Erdei sijoittui pronssille hävittyään välierässä Venäjän Gaidarbek Gaidarbekoville. Neljä vuotta aikaisemmin Atlantan kisoissa hän sijoittui yhdeksänneksi.
Ammattilaisura.
Erdei ryhtyi ammattilaiseksi Sydneyn olympialaisten jälkeen. Ammattilaisbebyytissään joulukuussa 2000 hän voitti Philip Houthoofdtin ensimmäisen erän teknisellä tyrmäyksellä. Lokakuussa 2002 Erdei voitti Jim Murrayn viidennen erän tyrmäyksellä ottelussa avoimesta WBO-liiton raskaan keskisarjan intercontinental-tittelin.
Puolustettuaan intercontinental-titteliään kolmesti hän pääsi tammikuussa 2004 iskemään meksikolaista Julio César Gonzálezia vastaan WBO-liiton maailmanmestaruutta. Karlsruhessa käyty ottelu kesti täydet 12 erää ja Erdei julistettiin lopulta voittajaksi kaikin tuomariäänin. Erdei on sittemmin puolustanut mestaruuttaan 11 kertaa voitokkaasti.
Gianna Nannini

Gianna Nannini (s. 14. kesäkuuta 1954 Siena) on italialainen rocklaulaja ja laulunkirjoittaja.
Nannini syntyi Sienassa, Toscanassa, ja opiskeli pianonsoittoa Luccassa ja sen jälkeen säveltämistä Milanossa. Hänen pikkuveljensä on entinen Formula 1 -kuljettaja Alessandro Nannini.
Nanninin ensimmäinen hitti oli vuonna 1979 julkaistu single "America" levyltä "California", joka menestyi monessa Euroopan maassa.
Italiassa Nanninin varsinainen suosio alkoi vuonna 1984 kuudennen albumin, "Puzzlen", julkaisun myötä.
Levy nousi Italian, Saksan, Itävallan ja Sveitsin top-10-listoille. Hän voitti Michelangelo Antonionin ohjaamalla musiikkivideolla "Fotoromanza" lukuisia musiikkipalkintoja ja aloitti Euroopan-kiertueen. Vuonna 1986 kappale ”Bello e impossibile” keräsi suurta menestystä ja toi Nanninille lisää palkintoja Italiassa, Saksassa, Itävallassa ja Sveitsissä. Vuonna 1987 hänen koosteensa "Maschi e altri" myi yli miljoona kappaletta.
Vuonna 1990 Nannini lauloi Jalkapallon maailmanmestaruuskilpailujen virallisen laulun ”Un’estate italiana” Edoardo Bennaton kanssa.
Hän valmistui Filosofian maisterina Sienan yliopistosta vuonna 1994. Myöhemmin samana vuonna hän otti osaa Greenpeacen protestiin Roomassa, Ranskan suurlähetystön edessä, vastustaen Ranskan hallituksen päätöstä harjoittaa ydinasekokeita Mururoassa. 
Vuonna 2004 Nannini julkaisi koosteen "Perle", jonka kaikki kappaleet nauhoitettiin uudelleen levyä varten. CD sisältää hänen vanhoja kappaleitaan uusilla sovituksilla. Hän teki levyn pohjalta "Perle"-kiertueen Keski-Eurooppaan 2004–2005. 
Albumi "Grazie" julkaistiin helmikuussa 2006 ja kappale ”Sei nell’anima” kapusi Italian ykköshitiksi. Myös kappaleesta ”Io” tuli suuri hitti.
Syyskuussa 2006 Nannini nauhoitti dueton Andrea Bocellin kanssa.
Huhtikuussa 2007 Nannini julkaisi kokoelman "Pia come la canto io" lauluista, jotka kirjoitettiin vuonna 2008 esitettyä pop-oopperaa varten. Laulujen työstö vei 11 vuotta. Albumin tuotti Wil Malone, joka tuotti myös albumin "Grazie".
”Meravigliosa Creatura” -kappaleen akustista versiota (levyltä "Perle") on käytetty Fiat Bravon mainoksessa 2008. Se nosti "Perlen" Italian 50 myydyimmän levyn listalle. Fiat aikoo myöhemminkin käyttää Gianna Nanninin kappaletta Fiat Bravon toiseen mainokseen.
Gianna Nannini teki myös vuonna 2008 räp–artisti Fabri Fibran kanssa duettoversion kappaleesta ”In Italia”.
Netflix julkaisi Nanninin nuoruuteen ja uran alkuvuosiin perustuvan elokuvan "Beatiful Rebel" vuonna 2024.
Uskonpuhdistuksen kastajaliikkeet

Uskonpuhdistuksen kastajaliikkeet olivat uskonpuhdistuksen yhteydessä, varsinkin reformoidusta kirkosta erkaantuneita opiltaan radikaaleja ryhmiä. Ne eivät muodostaneet mitään yhtenäistä kirkkoa, eivätkä eri ryhmien opitkaan olleet samanlaisia. Yhteistä niille oli pääasiassa kasteen uusiminen eli aikuiskaste. Uskonpuhdistuksen kastajaliikkeistä kehittyivät myöhemmin erilaiset vapaat suunnat. 
Kasteenuusijoiden alkuna oli radikaaleimpien uudistajien eroaminen reformoidusta kirkosta. Tämän jälkeen he perustivat erilaisia kasteenuusijoiden yhteisöjä. Tällaiset uudet liikkeet korostivat aikuiskastetta ja suhtautuivat kielteisesti myös maalliseen esivaltaan. Nämä syntyneet ryhmät olivat keskenään hajallisia, ja niiden opit erosivat paljon toisistaan. Yleisesti kasteenuusijat kieltäytyivät aseiden käytöstä, mutta myös poikkeuksia oli: melchiorilaisiksi kutsuttu ryhmä muun muassa valtasi aseellisesti Münsterin.
"Jumalan valtakunta" Münsterissä.
Yksi kastajien radikaaleimmista ryhmistä olivat melchiorilaiset, joiden johtajana toimi Melchior Hoffman. Siinä missä muut kastajaliikkeet pääosin joutuivat pakenemaan vainoja, ryhtyivät melchiorilaiset aseelliseen vastarintaan muita kristittyjä vastaan. Vuonna 1534 heidän aseellinen toimintansa johti Münsterin kaupungin valtaamiseen. 
Kaupunkiin melchiorilaiset perustivat "maanpäällisen Jumalan valtakunnan": he karkottivat kaupungista vääräuskoisina pitämänsä henkilöt, uudelleenkastoivat asukkaat ja siirsivät omaisuuden yhteisomistukseen. Tarkoituksenaan heillä oli luoda valtakunta avaamaan tietä Jeesuksen toiselle tulemiselle, mutta käytännössä Münsterin valtakunnasta muodostui maallisen turmeltunut kaupunki. Kaupungin kerrotaan kärsineen muun muassa mielivaltaisuudesta ja verenvuodatuksestakin. 
Lopulta Münsterin "Jumalan valtakunnan" historia jäi hyvin lyhyeksi, sillä jo seuraavana vuonna kaupunki vallattiin takaisin. Kaupungin johtajia rankaistiin raskaasti: kuulustelut kestivät kuukausia ja niiden loputtua useita merkittäviä johtohahmoja kidutettiin hengiltä.
Erilaisia kastajaliikkeitä.
Melchiorilaiset olivat vain yksi ryhmä kasteenuusijoista, mutta heidän toimintansa leimasi myös muita liikkeitä. Vaikka melchiorilaiset olivatkin turvautuneet aseelliseen vastarintaan, yrittivät monet muut ryhmät välttää väkivaltaa. Toisaalta kriittinen suhtautuminen esivaltaan ja valastakieltäytymiset loivat heille maineen kapinallisina ja aikaansaivat useita vainoja halki Euroopan. 
Kastajaliikkeistä kehittyi useita vapaita suuntia. Varsinkin Amerikassa he löysivät itselleen tilaa ja maata harjoittaa omia oppejaan vailla järjestelmällisempiä vainoja. Tosin myös Euroopassa olot rauhoittuivat joidenkin liikkeiden osalta. Varhaisia vapaiden suuntien liikkeitä olivat esimerkiksi baptistit ja mennoniitat. Myöhemmin syntyivät muun muassa metodismi, helluntailaisuus, adventismi, hutteriitit, evankelioiva herätyskristillisyys sekä pelastusarmeija.
Bislett stadion

Bislett stadion on Norjan pääkaupungissa Oslossa sijaitseva urheilustadion. Vanha Bislett purettiin vuonna 2004 ja seuraavaksi vuodeksi tilalle valmistui uusi ja nykyaikainen stadion. 
Stadion oli pitkän aikaa Norjan pikaluistelun keskus. Bislettillä järjestettiin pikaluistelun MM-kisat 12 kertaa ja EM-kisat kymmenen kertaa. Stadion toimi virallisena olympiastadionina 1952 Oslon talviolympialaisissa. Bislettillä on tehty kaikkiaan 15 pikaluistelun maailmanennätystä. Vuoden 1988 jälkeen Bislett ei kuitenkaan ole enää ollut pikaluistelukäytössä. 
Yleisurheilussa Bislettillä on järjestetty Bislett Games -tapahtuma vuosittain vuodesta 1965 lähtien. Tapahtuma oli osa Kultaista liigaa. Stadionilla on rikottu historiansa aikana 65 yleisurheilun maailmanennätystä. Ennen uudistustöitä stadionilla oli vain kuusi juoksurataa. Vuonna 2010 Kultaisen liigan korvasi Timanttiliiga, jonka kolmas kilpailu järjestettiin Bislettin stadionilla 4. kesäkuuta.
Jalkapallossa Bislett toimi yli 50 vuoden ajan Vålerengan kotikenttänä.
Uskonpuhdistus Englannissa

Uskonpuhdistus Englannissa merkitsee uskonpuhdistusaatteen leviämistä Englantiin, anglikaanisen kirkon syntymistä ja myöhempiä uskonsotia protestanttien ja katolilaisten välillä. 
Uskonpuhdistus oli Englannissa pikemminkin poliittinen, kuin uskonnollinen. Uskonpuhdistuksen levitessä keskisessä Euroopassa olivat uudistuspaineet paljon vähäisempiä Britteinsaarilla. Maassa oli toki ennenkin arvosteltu kirkkoa – muun muassa John Wycliffen ansiosta – mutta pääasiallinen vaatimus uudistua tuli humanistien puolelta. Sen sijaan vankassa asemassa oleva kuningas Henrik VIII suhtautui kielteisesti Lutherin ajatuksiin vähentää sakramentteja tai kääntää Raamattu kansankielelle. Kuninkaan toiminta oli niin katolismyönteistä, että paavi jopa antoi hänelle arvonimen "defensor fidei" (uskon puolustaja).
Henrik VIII.
Tilanne muuttui radikaalisti Henrikin halutessa avioeron vaimostaan Katariina Aragonialaisesta. Paavi Klemens VII ei hyväksynyt tällaista menettelyä. Saadakseen tahtonsa läpi Henrik kutsui maansa papiston koolle ja nimitytti itsensä maan kirkon pääksi vuonna 1531. Thomas Cranmer nostettiin Canterburyn arkkipiispaksi. Seuraavana vuonna välirikko katolisen kirkon kanssa sinetöitiin lopullisesti uudella suprematialailla: 
Henrik VIII:n toiminta loi anglikaanisen kirkon maan valtionkirkoksi. Koska uskonpuhdistuksen luonne ei piillyt teologisissa kysymyksissä, ei uuden kirkon oppi alkuun juurikaan poikennut katolisen kirkon ajatuksista. Näkyvimpänä merkkinä luostaritoiminta lakkautettiin ja paavin ylivalta kumottiin, mutta esimerkiksi messu ja pappien selibaatti jätettiin ennalleen. 
Edvard VI.
Vasta Henrik VIII:n kuoltua reformaatio ulottui myös opinkappaleisiin. Edvard VI:n hallituskaudella uudistukset ulottuivat jo oppiin ja liturgiaan. 1552 ilmestyi anglikaaninen uskontunnustus "42 artiklaa". Henrik-kuninkaan kuoltua myös ulkomaalaisten teologien, etupäässä Jean Calvinin, vaikutus alkoi ulottua myös Englantiin. 
Toisaalta Edvard ei onnistunut saavuttamaan kansansuosiota uudistuksillaan. Hänen rasitteenaan olivat epäonnistumiset politiikan muilla osa-alueilla, eivätkä siten myöskään uskonnolliset uudistukset jääneet vankoiksi. 
Uskonpuhdistuksen myöhemmät vuodet.
Myöhempinä vuosina osoittautui, ettei Englannin uskonpuhdistus ollut järin vakaalla pohjalla. Kuningatar Marian valtakaudella vuonna 1554 katolilaisuus palasi jälleen Englannin uskoksi. Tämä merkitsi paitsi paavin ylivallan paluuta, myös laajoja protestanttien vainoja. Kuningattaren kuolema vuonna 1558 nosti Elisabet I:n valtaan. Hänen aikanaan anglikaaninen kirkko uudelleenperustettiin.
Vuonna 1559 Englannin parlamentti uudisti vanhan suprematialain. Uskontunnustusta muokattiin ja viilattiin, kunnes se vuonna 1563 ilmestyi nimellä "39 artiklaa". Sisällöllisesti tärkeitä kohtia olivat esimerkiksi artikla 19, joka myönsi Rooman kirkon erehtyneen sekä artikla 20, jossa kirkon auktoriteettia rajoitettiin.
Puritaani John Foxe julkaisi Elisabet I:n valtakaudella protestanttisuuden vuoksi vainottuja esittelevän poleemisen " The Book of Martyrs" -teoksen, joka vaikutti voimakkaasti kansan katolilaisvastaisiin ennakkoluuloihin Englannissa sukupolvien ajan.
Augsburgin interim

Augsburgin interim oli reformaation aikana vuonna 1548 Augsburgissa solmittu väliaikaissopimus Schmalkaldenin sodassa taistelleiden protestanttien ja katolilaisen keisarin välillä. Käytännössä sopimus oli Mühlbergin taistelun voittaneen keisari Kaarle V:n sanelema, eikä se juurikaan tarjonnut kompromisseja: protestantit joutuivat luopumaan kaikista uudistuksistaan lukuun ottamatta maallikkojen ehtoollista ja pappien avioliittoja. Tosin nämäkin uudistukset sallittaisiin vain seuraavaan kirkolliskokoukseen saakka. Protestantit eivät osanneet päättää esityksen hyväksymisestä tai hylkäämisestä ja 1552 Schmalkaldenin sota puhkesi uudelleen.
Vuonna 1555 Augsburgin interim muuttui tarpeettomaksi Augsburgin uskonrauhan korvatessa sen. Uskonrauha muodostui muuttuneen poliittisen ja sotilaallisen tilanteen takia huomattavasti interimiä enemmän kompromissiksi katolilaisten ja protestanttien välille. 
Omana aikanaan Augsburgin interimiin ei suhtauduttu varsinkaan protestanttien parissa kovinkaan lämpimästi. Tästä kertoo muun muassa aikakaudelta peräisin oleva pilkkalaulu aiheesta:
Augsburgin uskonrauha

Augsburgin uskonrauha oli keisari Kaarle V:n edustajan ja Saksan protestanttien välillä uskonpuhdistuksen aikaan solmittu sopimus. Se takasi Pyhän saksalais-roomalaisen keisarikunnan ylimyksille oikeuden harjoittaa hallitsemallaan alueella haluamaansa uskoa. Uskonrauha korvasi sitä aikaisemmin tehdyn väliaikaisratkaisun, Augsburgin interimin. 
Valtiopäivät kokoontuivat Augsburgissa vuonna 1555. Keisari Kaarlen veli Ferdinand vastasi neuvotteluista. Valtiopäivillä Ferdinand joutui myöntymään luterilaisten vaatimuksiin, mikä merkitsi, että Kaarle V:n suunnitelmat kitkeä protestantismi Saksasta romuttuivat. Luterilaiset säädyt tunnustettiin tästä lähtien keisarikunnan laissa. Tunnustus ei kuitenkaan koskenut reformoituja. Sopimus päätti myös lopullisesti Schmalkaldenin sodan. Valtiopäivät hyväksyi "Cuius regio, eius religio" -periaatteen (”Kenen maa, sen uskonto”), jonka mukaan maallisille ruhtinaille taattiin oikeus määrätä alamaistensa uskonto. Ne alamaiset, jotka eivät halunneet taipua ruhtinaan tahtoon, saivat oikeuden muuttaa maasta. Pian Saksa jakautuikin eri kirkkoja tunnustaviin ruhtinaskuntiin. Piispojen kääntyminen luterilaisuuteen sallittiin, vaikkakin tällöin heidän oli luovuttava maallisesta vallastaan.
Seventh Wonder

Seventh Wonder on vuonna 2000 perustettu ruotsalainen progressiivista metallia soittava yhtye. Se on julkaissut kuusi studioalbumia, joista viimeisin ilmestyi kesäkuussa 2022.
Hävittäjäpommittaja

Hävittäjäpommittaja on hävittäjälentokone, joka kykenee suorittamaan rynnäkkö- ja maataistelukoneiden tehtäviä eli tuhoamaan pommittamalla maa- ja merikohteita. Tällaiset koneet ovat usein pommikoneiden ja hävittäjien välimuotoja.
Monitoimihävittäjistä () hävittäjäpommittajat eroavat siten, että niiden toiminta painottuu pommittamiseen, kun taas monitoimihävittäjät suoriutuvat tasavahvasti sekä ilmataisteluista että pommituksista. Käytännössä hävittäjien luokittelu ja rajanveto eri tehtävien koneille välille voi olla vaikeaa, eikä erityisesti enää valmisteta täysin tiettyihin tehtäviin suunniteltuja hävittäjiä.
Rodeo (energiajuoma)

Rodeo on kofeiini- ja tauriinipitoinen energiajuoma. Juoma tuli Suomessa markkinoille syyskuussa 2007, ja sitä valmistaa Refresco Finland Oy. Rodeota myydään puolen litran muovipulloissa. Rodeo-energiajuoma on sitrusmaisen makuista ja sisältää kofeiinin ja tauriinin lisäksi useita eri vitamiineja pienissä määrin. Tuote on saatavilla myös sokerittomana.
Esa Härmälä

Esa Yrjö Eemeli Härmälä (s. 18. syyskuuta 1954 Pusula) on suomalainen maa- ja metsätalousalan vaikuttaja. Hän toimi 2014-2016 Metsähallituksen toimitusjohtajana. Vuosina 1994–2006 Härmälä oli Maa- ja metsätaloustuottajain Keskusliitto MTK:n puheenjohtaja. Puoluekannaltaan hän on keskustalainen.
Ura.
Härmälä valmistui agronomiksi vuonna 1982. Hän on toiminut useissa maa- ja metsätalouteen liittyvissä tehtävissä. Vuodet 1984–1987 Härmälä hoiti maatalous-, kalastus- ja elintarvikeasioita Suomen EC-edustustossa Brysselissä.
Taloudellisesti vaikeina vuosina 1991–1993 Härmälä toimi pääministeri Esko Ahon talouspoliittisena erityisavustajana, kun osana Suomen selviytymisstrategiaa päätettiin hakea jäsenyyttä Euroopan unionissa. Aikaisemman kokemuksensa pohjalta Härmälä laitettiin vastuuseen neuvottelujen maatalousosuudesta, joka oli laajin ja taloudellisesti ja poliittisesti haastavin neuvottelujen osa-alue. Tätä tehtävää varten hän siirtyi ulkoasiainministeriöön.
Härmälä toimi vuosina 2002–2006 maailman maataloustuottajajärjestö IFAP:n varapuheenjohtajana. Euroopan maataloustuottajajärjestö COPA:ssa hän vaikutti 1994–2006, joista varapuheenjohtajana vuosina 2005–2006. Vuosina 2002–2006 Härmälä toimi Euroopan metsänomistajajärjestö CEPF:n puheenjohtajana.
Vuosina 2006–2011 Härmälä työskenteli Euroopan lannoiteteollisuusyhdistys EFMA:n toimitusjohtajana Brysselissä. EFMA:n tehtävät liittyivät ennen muuta eurooppalaiseen ympäristö- ja ilmastopolitiikkaan, kauppa- ja energiapolitiikkaan sekä lannoitteiden valmistuksen ja käytön turvallisuuteen. Vuosina 2011–2014 hän työskenteli työ- ja elinkeinoministeriön energiaosaston ylijohtajana. Härmälä valittiin Metsähallituksen toimitusjohtajaksi 2014. Metsähallituksen johtopaikat tulivat 2016 uudelleen täytettäviksi uuden metsähallituslain tultua voimaan. Maa- ja metsätalousministeri Kimmo Tiilikainen (kesk.) ei esittänyt Härmälälle jatkokautta.
Politiikassa Härmälä on toiminut Pusulan ja Nummi-Pusulan kunnanvaltuuston jäsenenä vuosina 1977–1983. Hän oli ehdolla vuoden 2009 eurovaaleissa. Hän keräsi kaikkiaan 21 372 ääntä, mutta ei tullut valituksi.
Agronomiliitto valitsi Härmälän vuoden agronomiksi 1991. Lisäksi hän on väittelytaidon Suomen mestari vuodelta 1995 (Äidinkielen opettajain liitto). Hänellä on kaksi julkaisua maatalousalan kehitysyhteistyöstä (Pellervon taloudellinen tutkimuslaitos).
Yksityiselämä.
Härmälä on naimisissa ja hänellä on kolme lasta. Härmälällä on metsätila Paimiossa, ja hän harrastaa metsästystä.
Sotilasarvoltaan Härmälä on kapteeni (2005), ja hänelle on myönnetty Suomen Valkoisen Ruusun komentajamerkki.
Pierrick Fédrigo

Pierrick Fédrigo (s. 30. marraskuuta 1978 Marmande) on ranskalainen maantiepyöräilijä, joka kilpaili ammattilaisena vuosina 2002–2016. 
Fédrigo voitti vuonna 2005 Ranskan maantieajomestaruuden yli puolentoista minuutin erolla Laurent Brochardiin. Seuraavana vuonna hän voitti Gapiin päättyneen 14. etapin Ranskan ympäriajossa ennen saman ajan saanutta Salvatore Commessoa. Vuonna 2008 Fédrigo voitti GP Ouest-France-kilpailun. Ranskan ympäriajossa 2009 hän voitti Pyreneillä ajetun yhdeksännen etapin kukistettuaan loppukirissä irtiottokumppaninsa Franco Pellizottin. Vuonna 2010 hän voitti Korsikalla ajetun Critérium International -etappikilpailun 1. etapin ja kokonaiskilpailun. Saman vuoden Ranskan ympäriajossa hän voitti loppukirissä Pauhun päättyneen 16. etapin. Vuoden 2012 kilpailussa hän voitti niin ikään Pauhun päättyneen 15. etapin.
Tour du Limousin, 4. etapin ja nuorten kilpailun voitto
Paris–Correze, 3. etapin voitto
Tour du Limousin, 2. etapin voitto
Tour de l'Avenir, 6. etapin voitto
Tour du Limousin, kokonaiskilpailun ja 2. etapin voitto
Dunkerquen neljän päivän ajo, kokonais- ja yhdistelmäkilpailun voitto
Cholet-Pays de Loire, voitto
Ranskan maantieajomestaruus
Ranskan ympäriajo, 14. etapin voitto
Baskimaan ympäriajo, Metas Volantes -kilpailun voitto
Dunkerquen neljän päivän ajo, 4. etapin voitto
Tour du Limousin, kokonaiskilpailussa toinen, 1. etapin voitto
Route du Sud, kokonaiskilpailussa toinen
Tour du Limousin, kokonaiskilpailun voitto
GP Ouest-France, voitto
Katalonian ympäriajo, 3. etapin voitto
Dunkerquen neljän päivän ajo, kokonaiskilpailussa kolmas, 4. etapin voitto
Dunkerquen neljän päivän ajo, 5. etapin voitto
Dauphiné Libéré, mäkikirikilpailun ja 6. etapin voitto
Ranskan ympäriajo, 9. etapin voitto, 16. etapilla kolmas
GP Ouest-France, toinen
Critérium International, 1. etapin ja kokonaiskilpailun voitto
Ranskan ympäriajo, 16. etapin voitto
Grand Prix Cycliste de Montréal, toinen
Critérium International, kokonaiskilpailussa toinen, 3. etapin voitto
Ranskan ympäriajo, 15. etapin voitto
Paris - Camembert, voitto
Cholet-Pays de Loire, voitto
Martin Nodell

Martin Nodell (15. marraskuuta 1915 – 9. joulukuuta 2006) oli yhdysvaltalainen sarjakuvapiirtäjä ja mainostaiteilija. Nodell tunnetaan parhaiten supersankari Vihreän Lyhdyn luojana. Hän teki joitakin teoksia taiteilijanimellä Mark Dellon.
Suihkulentokone

Suihkulentokone (kansanomaisesti suihkukone ) on suihkumoottorin avulla liikkuva lentokone. Suihkukoneet pystyvät lentämään nopeammin ja korkeammalla kuin propellivetoiset lentokoneet. Pitkillä matkoilla suihkukoneiden energiatehokkain lentokorkeus on yli kymmenessä kilometrissä. Lähes kaikki nykyaikaiset lentokonemallit käyttävät suihkumoottoria; suihkukoneita on sekä sotilas- että siviili-ilmailun palveluksessa. Suihkukonemalleja ovat esimerkiksi Airbusin A340, A350, A320, A321 ja A318 sekä Boeingin 787, 777, 767, 757, 747, 737, 727 ja 707.
Ison-Britannian Uganda-ohjelma

 
Ison-Britannian Uganda-ohjelma oli suunnitelma, jonka tavoitteena oli antaa osa Brittiläisestä Itä-Afrikasta juutalaisille kotimaaksi. Suunnitelman laati Joseph Chamberlain, joka esitti sen Theodor Herzlin sionistiryhmälle vuonna 1903. Chamberlain tarjosi 13 000 km² aluetta nykyisen Kenian alueelta. Tarjous oli vastaus Venäjällä asuviin juutalaisiin kohdistuneeseen hyökkäykseen, pogromiin, ja sen avulla haluttiin tarjota juutalaisille turvapaikka.
Suunnitelma esiteltiin Maailman Sionistijärjestölle sen kuudennessa kokouksessa vuonna 1903 Baselissa. Esitys aikaansai kiivaan keskustelun. Aluetta kuvattiin Pyhän maan etukamariksi ja "Nachtasyliksi" eli väliaikaiseksi yöpymispaikaksi. Toiset kuitenkin katsoivat, että tarjouksen hyväksyminen vaikeuttaisi juutalaisvaltion perustamista Palestiinaan. Ennen äänestystä Venäjän delegaatio poistui paikalta vastalauseena. Äänestyksessä ehdotus lopulta hyväksyttiin äänin 295–177. Seuraavana vuonna kolmihenkinen ryhmä lähetettiin tutkimaan aluetta, jonka korkea sijainti teki alueen ilmastosta sopivan eurooppalaiseen ilmanalaan tottuneille. Ryhmä kuitenkin löysi useita vaarallisia puolia, kuten leijonia ja muita villieläimiä. Lisäksi alueella elävät maasait eivät vaikuttaneet myötämielisiltä eurooppalaisten saapumiselle. Ryhmän palattua Afrikasta sionistijärjestö päätti kieltäytyä tarjouksesta. 
Winston Churchill uudisti ehdotuksen toisen maailmansodan aikana pyrkimyksenään tarjota natseja pakeneville juutalaisille turvapaikka. Sionistijärjestö oli kuitenkin vakaasti päättänyt pyrkiä asettumaan Palestiinaan, eikä hyväksynyt tarjousta.
Fayetten piirikunta (Ohio)

Fayetten piirikunta on piirikunta Ohiossa, Yhdysvalloissa, joka on nimetty markiisi La Fayetten mukaan. Sen väkiluku oli 28 433 vuonna 2000.
Maantiede.
Fayetten naapuripiirikuntia ovat Madison pohjoisessa, Pickaway koillisessa, Ross kaakossa, Highland etelässä, Clinton lounaassa ja Greene luoteessa.
Väestö.
Piirikunnassa oli vuoden 2010 väestönlaskennassa 29 030 ihmistä. Etniset ryhmät jakautuvat valkoisiin, joita on 95,1%, mustiin (2,3%), alkuperäisamerikkalaisiin (0,3%) ja aasialaisiin (0,6%).
Kotitalouden mediaanitulo on 39 263 ja köyhyysrajan alapuolella oli 18,5% väestöstä vuosina 2007–2011.
Thináli

Thináli (; virallisesti Δημοτική Ενότητα Θιναλίου, "Dimotikí Enótita Thinalíou") on yksi Pohjois-Korfun kunnan kunnallisyksiköistä ja entinen itsenäinen Kreikan kunta. Se sijaitsee Korfun saarella, Korfun alueyksikössä Jooniansaarten alueella. Kunnallisyksikön väkiluku on 5 226 (vuonna 2011).
Thinálin kunnallisyksikkö sijaitsee Korfun saaren pohjoisrannikolla Joonianmeren rannalla. Sen suurin asutus on Acharávin kylä. Korfun saaren korkein kohta, 906 metriä korkea Pantokrátoras-vuori sijaitsee Thinálin alueella. Thinálin alueella sijaitsevia nähtävyyksiä ovat muun muassa Paliá Perítheian venetsialaiskylä, Pantokrátorin luostari, Pyhän Kolminaisuuden luostari, Estavroménoksen luostari sekä Askitarión erakkoluola. 
Thináli oli itsenäinen kunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Korfun kunnaksi yhdessä Ágios Geórgioksen, Achílleion, Ereikoússan, Esperíeen, Faíakeen, Kassopaían, Korfun kaupungin, Korissían, Lefkímmin, Mathrákin, Meliteieíin, Othonoín, Palaiokastrítsan ja Parélioin kanssa. Vuonna 2019 se tuli Kleisthenes I -suunnitelman myötä osaksi Pohjois-Korfun kuntaa.
Kunnallisyksikön osat.
Thinálin kunnallisyksikkö muodostuu seuraavista kylä- ja kaupunkiyhdyskunnista ja asutuksista:
Sisäpiirikauppa

Sisäpiirikauppa on julkisesti noteeratun osakkeen myynti- tai ostotapahtuma, jonka suorittaja kuuluu osakkeen arvoon liittyen sen sisäpiiriin. Suomessa Finanssivalvonta (Fiva) valvoo sisäpiirikauppoja. Sisäpiirikaupat on kielletty pörssikaupan rahoitusmarkkinoiden uskottavuuden vuoksi.
Sisäpiirikauppoja sääntelevä arvopaperimarkkinalaki on ollut voimassa Suomessa vuodesta 1989. Suomessa on lain nojalla annettu vankeusrangaistuksia viisi ehdollisena vuonna 2007 ja sitä ennen vain kerran. 
Osakkeiden sisäpiirikaupat ovat Ratan mukaan muuttuneet vuonna 2007 aiempaa enemmän järjestäytyneeksi rikollisuudeksi. Esimerkiksi Christer Gardellin hallinnoiman ja miljonääri Carl Icahnin rahoittaman Cevian Capitalin ja Nordean sijoitusammattilaiset olivat mukana miljoonien eurojen sisäpiirikaupoissa Ruotsissa. Ruotsissa osakemeklarit ja pörssi ovat ilmoittaneet sisäpiiriepäilyjä viisi kertaa enemmän kuin Suomessa vuonna 2007, vaikka pörssin volyymi on vain kaksinkertainen Suomeen verrattuna. Viime vuosina Rata on tehnyt rikosilmoituksen sisäpiirikaupoista vain muutaman kerran vuosittain. Ratan mukaan syynä on suomalaisten välittäjien laiskuus tehdä ilmoituksia valvojille epäilyttävistä tapauksista ja paljastamisen vaikeus.
Tuomioita sisäpiirikaupoista Suomessa.
Sammon entinen pääjohtaja Jouko K. Leskinen tuomittiin korkeimman oikeuden päätöksellä sisäpiirikaupoista joulukuussa 2006. Korkeimman oikeuden mukaan sisäpiiritietoa voi olla sellainenkin tieto, jonka toteutuminen voi olla epävarmaa.
Heinäkuussa 2007 TJ Groupin pääomistajat Tuomo Tilman ja Jyrki Salminen tuomittiin kahden vuoden ehdolliseen vankeuteen tiedottamisrikoksesta ja törkeästä sisäpiiritiedon väärinkäytöksestä. Hyöty oli 8 miljoonaa euroa. 
Sijoittaja Timo Jouhki tuomittiin joulukuussa 2007 6 kuukauden ehdolliseen vankeuteen Conventumin ja Pohjolan yhdistymisen sisäpiiritiedoista. Hovioikeus kiristi käräjäoikeuden tuomiota. Hovioikeuden mukaan Jouhkin Thominvest- ja Inter Masters -yhtiöt hyötyivät kaupoista 140 000 euroa.
Elokuussa 2008 käräjäoikeus tuomitsi jyväskyläläisen pörssiyhtiö Liinoksen (nyt norjalainen Visma) toimitusjohtajan ja pääomistajan, miljonääri Matti Hällin 7 kuukauden ehdolliseen vankeuteen ja 184 000 euron palautukseen törkeästä sisäpiirikaupasta.
Domagoj Abramović

Domagoj Abramović (s. 1. huhtikuuta 1981 Zagreb, Jugoslavia) on kroatialainen jalkapalloilija.
Abramović on Dinamo Zagrebin kasvatti. Kaudella 2008 hän voitti Veikkausliigan FC Inter Turun joukkueessa. Abramović on pelannut myös Kroatian juniorimaajoukkueissa useissa ikäluokissa.
Seppo Alvari

Seppo Alvari Pohjolainen (s. 1962) on jyväskyläläinen rumpali ja laulaja, joka tuli tunnetuksi Timo Rautiainen &amp; Trio Niskalaukaus -yhtyeestä.
Niskalaukauksen hajottua Alvari levytti perustamansa Mamboo Kings -yhtyeen kanssa Poko Rekordsin julkaiseman "Hirtetyn miehen kapina" -albumin, jonka kappaleet "Rakkauden kroisos", "Miksi Roy Orbison pukeutui mustaan" ja "Seitsemän saluunan enkelit" saivat paljon radiosoittoa. Kun Seppo Alvari &amp; Mamboo Kings hajosi sisäisiin ristiriitoihin, on Alvari jatkanut soolouraansa. Toinen albumi, "Tinasotilas", julkaistiin 24. syyskuuta 2008. Myös toisen albumin julkaisusta vastasi Poko Rekords.
Musiikillisesti Seppo Alvari edustaa ns. outlaw-iskelmää, joka on yhdistelmä rautalankaa, iskelmää, rockia ja rockabillyä. Alvarin nykyinen levy-yhtiö on Rocket Records, jonka kautta ilmestyi kolmas albumi "Pienemmän riesan tie" syyskuussa 2009.
Venray

Venray on kunta Limburgin provinssissa, Alankomaissa. Asukkaita kunnassa on 39 152 (30.6.2008) ja väestötiheys on 269 as./km². Kunnan pinta-ala on 146,36 neliökilometriä, josta vettä on 0,66 km². Venrayn pormestarina toimii Jos Waals.
Venrayn naapurikunnat ovat Meerlo-Wanssum idässä, Horst aan de Maas kaakossa, Deurne lounaassa, Gemert-Bakel ja 
Sint Anthonis luoteessa sekä Boxmeer pohjoisessa. Neljä viimeisenä mainittua sijaitsevat Pohjois-Brabantin provinssissa.
Kunnan alueella kulkevat tiet A73 ja N270. Venraysta on matkaa Venloon 25 kilometriä, Eindhoveniin 40 km, Nijmegeniin 45 km ja Saksan rajalle 12 km.
Asutuskeskukset.
Venrayn kunta muodostuu seuraavista asutuskeskuksista (): Castenray, Heide, Leunen, Merselo, Oirlo, Oostrum, Smakt, Venray, Veulen, Vredepeel, Wanssum ja Ysselsteyn.
Slava-luokka

Projekti 1164 Atlant eli Slava-luokka on Neuvostoliiton laivaston ja sen seuraajan Venäjän laivaston ohjusristeilijäluokka, jonka meritorjunta-aseistus on tarkoitettu lähinnä lentotukialusryhmiä vastaan.
Suunnittelu.
Luokan suunnittelun lähtökohtana on 1960-luvun alkupuolella suunniteltu P-500 Bazalt -meritorjuntaohjuksin () aseistettu risteilijä, joissa oli yhteneväisyyksiä projektin 1134 (Kresta I -luokka) alusten kanssa, mutta aseistuksena oli projektin 1134B (Kara-luokka) ilmatorjuntajärjestelmät eli Shtorm () ja Osa-M (). Työ kuitenkin keskeytyi laivaston keskittyessä sukellusveneisiin ja niiden torjuntaan. Lisäksi viivettä aiheutti P-500 järjestelmän kehityksen hitaus. Lopulta luokan vaatimukset hyväksyttiin 1972 ja tekniset piirustukset hyväksyttiin elokuussa 1974.
Pääaseistuksena olevat kuusitoista P-500 Bazalt -meritorjuntaohjusta sijoitettiin neljään pariin molemmille laidoille. Lasikuituiset metallivahvisteiset ohjussäiliöt ovat kiinteästi asennettuina 30 asteen kulmaan. Laukaistaessa palamisjätteet ohjataan aluksen ulkopuolelle. Ilmatorjunta-aseistuksena on 64 S-300 Fort -ohjusta () ja kaksi Osa-M -laukaisualustaa, joissa kummassakin kaksi ohjusta. Aluksella on kaikkiaan 40 ohjusta Osa-M:ään. Lisäksi lähisuojana on kaksiputkinen AK-130, johon 350 laukausta, sekä kuusi AK-630-järjestelmää, joihin kuhunkin 1 200 laukausta. Sukellusvenetorjuntaan on kymmenen 21" torpedoputkea ja kaksi RBU-6000-sukellusveneentorjuntajärjestelmää. Peräkannella on tilat yhdelle Ka-25-helikopterille.
Propulsiojärjestelmänä on kaasuturbiinimoottori, jossa on neljä risteilyturbiinia ja kaksi kiihdytysturbiinia. Järjestelmässä höyryturbiiniin johdetaan kaasuturbiinien pakokaasut, millä saadaan 25 prosentin tehonlisäys risteilyturbiineille. Tällä säästetään myös 12 prosenttia polttoainetta.
Tiananmenin äidit

Tiananmenin äidit () on järjestö Kiinassa. Järjestö vaatii vastauksia Taivaallisen rauhan aukion mielenosoituksen väkivaltaisen tukahduttamisen tapahtumista Pekingissä 4. kesäkuuta 1989. 
Ding Zilin kuuluu Tiananmenin äidit –järjestöön. Ding Zilinin 17-vuotias poika kuoli tapahtumien yhteydessä. Ding Zilin pidätettiin 28. maaliskuuta 2004. Shi Tao julkaisi huhtikuussa 2004 artikkelin, jossa hän kritisoi Ding Zilinin pidätystä. 
Kiinan hallitus kertoo Tiananmenin historian tapahtumat omaksi edukseen. Vapaa tiedonvälitys tapahtumista on yhä suljettu. Tutkimuksia tapahtumista ei ole julkaistu Kiinassa.